लाइव: सुबह 10 बजे तक नहीं आए डॉक्टर, वापस लौटे मरीज
सामुदायिक स्वास्थ्य केंद्र बटियागढ़ में व्यवस्थाएं सुधरने का नाम नहीं ले रही हैं। यहां पदस्थ डॉक्टर पहले की तरह मनमर्जी से आ रहे हैं। बुधवार की सुबह 10 बजे तक अस्पताल में एक भी डॉक्टर नहीं पहंुचा था। जिससे एक दर्जन मरीज इंतजार करते रहे। बाद में आधे से अधिक मरीज बिना इलाज कराए ही अस्पताल से लौट गए। यहां का हर दिन का यही हाल है। इस मामले में न सीएमएचओ कुछ बोल रहे हैं और जिला प्रशासन। जबकि मरीजों की फजीहत हो रही है।
गौरतलब है कि एक सप्ताह पहले समय ही यहां पदस्थ एक डॉक्टर की लापरवाही के चलते एक महिला की मौत हो गई थी। इसके बाद स्थानीय लोगों ने कलेक्टर को ज्ञापन सौंपकर अस्पताल में व्यवस्थाएं सुधारने की मांग की थी, लेकिन यहां पर व्यवस्थाओं में कोई सुधार नहीं हुआ है। डाॅक्टर व कर्मचारी मनमर्जी से अस्पताल पहुंच रहे हैं। सुबह 8 बजे अस्पताल का जायजा लिया तो यहां पर एक दर्जन से अधिक मरीज बैठे थे। लेकिन अस्पताल में एक भी डॉक्टर नहीं आया था। कर्मचारियों ने बताया कि डॉक्टर आने वाले हैं, लेकिन सुबह 10 बजे तक कोई नहीं आया। डॉक्टरों के कमरे में कुर्सियां खाली पड़ी थीं तो वहीं अन्य कर्मचारियों के कक्षों के ताले लटके हुए थे। बेलखेड़ी से आए राममनोहर ने बताया कि उनके पेट में रात से दर्द है। सुबह 8 बजे ही वह अस्पताल आ गए थे, लेकिन 10 बजे तक इंतजार कर रहे हैं अभी तक कोई नहीं आया। एक महिला रामसेवक ने बताया कि उन्हें बुखार व खांसदी है। सुबह 9 बजे से डॉक्टर का इंतजार कर रहे हैं लेकिन अभी तक डॉक्टर नहीं आए। जिससे करीब पांच-छह मरीज बिना इलाज कराए ही वापस लौट गए। यहां पर दस बजे तक मात्र दो अन्य कर्मचारी व एक नर्स ही मौजूद थी।
की जाएगी कार्रवाई
मैं अभी बाहर हूं। पता करता हूं कि बुधवार को किस डॉक्टर की ड्यूटी थी। यदि डॉक्टर समय पर नहीं पहंुच रहे हैं तो कार्रवाई कर वरिष्ठ अधिकारियों को सूचित किया जाएगा। - डॉ. केएल आदर्श, बीएमओ
रात में भी नहीं सुधरी व्यवस्था
मरीजों ने बताया कि अस्पताल में शाम होने के बाद डिलेवरी वार्ड को छोड़का पूरी अस्पताल में ताला लटका रहता है। यहां पर ड्यूटी डॉक्टर भी नहीं पहुंचते हैं और घर पर आराम फरमाते हैं। यदि कोई गंभीर मरीज या एक्सीडेंट से घायल मरीज आ जाए तब बमुश्किल से डॉक्टर यहां आते हैं और प्राथमिक इलाज के बाद तत्काल ही दमोह रेफर कर देते हैं। यहां पदस्थ डॉक्टर काम ही नहीं करना चाहते। यहां का अधिकांश स्टॉफ दमोह से अपडाउन करता है। सीएमएचओ सागर से अपडाउन करने की वजह से वे यहां पर आते ही नहीं हैं। दमोह कार्यालय पहुंचकर फाइलें निपटाकर वापस चले जाते हैं बाकी काम बाबुओं पर छोड़ देते हैं।
सामुदायिक स्वास्थ्य केंद्र में सुबह 10 बजे तक डॉक्टर का इंतजार करते मरीज। इनसेट में डॉक्टर के चेंबर खाली पड़े थे।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva